Diari Oficial de la Generalitat Valenciana


Sumari del DOGV 8165, del 08-11-2017 (2017/9842)

ORDRE 42/2017, de 2 de novembre, de la Conselleria d'Educació, Investigació, Cultura i Esport, per la qual s'estableix i autoritza el pla d'estudis de l'Escola Superior d'Art Dramàtic de València, centre d'ensenyances artístiques superiors dependent de l'Institut Superior d'Ensenyances Artístiques de la Comunitat Valenciana, conduent a l'obtenció del Títol Superior d'Art Dramàtic en l'especialitat d'Escenografia.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2017/11/02/42/dof/vci/html**

### Dades del document

Número de DOGV
:   8165

Data del DOGV
:   08-11-2017

Secció del DOGV
:   I. DISPOSICIONS GENERALS

Número del document
:   2017/9842


Data del document
:   02-11-2017

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Correcció d'errades

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * centre d'ensenyament

ORDRE 42/2017, de 2 de novembre, de la Conselleria d'Educació, Investigació, Cultura i Esport, per la qual s'estableix i autoritza el pla d'estudis de l'Escola Superior d'Art Dramàtic de València, centre d'ensenyances artístiques superiors dependent de l'Institut Superior d'Ensenyances Artístiques de la Comunitat Valenciana, conduent a l'obtenció del Títol Superior d'Art Dramàtic en l'especialitat d'Escenografia. [2017/9842]  
  
  
  
PREÀMBUL  
  
Normativa estatal de caràcter bàsic  
El Reial decret 630/2010, de 14 de maig, pel qual es regula el contingut bàsic de les ensenyances artístiques superiors d'Art Dramàtic establides en la Llei orgànica 2/2006, de 3 de maig, d'Educació, determina en l'article 4, apartat 2, les especialitats de les ensenyances artístiques superiors d'Art Dramàtic, entre les quals figura l'Escenografia.  
  
L'esmentat reial decret estableix en l'article 7, apartat 1, el següent:  
  
«Les administracions educatives, vista la proposta dels centres, establiran el pla d'estudis, i completaran els mínims fixats en aquest reial decret, fins al total de 240 crèdits, de conformitat amb els criteris següents:  
a) Cada una de les matèries s'organitzarà en una assignatura o en diverses, i assenyalarà les competències, el contingut i el nombre de crèdits per a cada una d'aquestes i el curs o els cursos en què hauran de realitzar-se, i poden incrementar-se els continguts i els crèdits mínims fixats.  
b) El pla d'estudis es podrà completar amb altres matèries, a més de les establides en aquest reial decret, que es concretaran en assignatures.  
  
c) Es podran establir assignatures optatives que desenvolupen continguts la finalitat de les quals siga la d'actualitzar, completar o ampliar la formació de l'alumnat.»  
I en l'apartat 3 de l'article 7 disposa: «Les administracions educatives, vista la proposta dels centres, en establir els plans d'estudis corresponents, podran disposar diversos itineraris acadèmics en cada una de les especialitats a què es refereix aquest reial decret».  
  
  
Normativa autonòmica  
En l'àmbit de la Generalitat, el Decret 48/2011, de 6 de maig, del Consell, pel qual s'estableix l'ordenació de les ensenyances artístiques superiors i es determina el marc normatiu per a la implantació dels plans d'estudis corresponents als títols superiors en les diferents ensenyances artístiques en l'àmbit de la Comunitat Valenciana assenyala en l'article 7.1: «L'organització i la distribució general dels 240 crèdits ECTS de cada pla d'estudis es farà de conformitat amb allò que s'ha establit, en allò que li siga aplicable, en els reials decrets 630 a 635/2010, de 14 de maig, així com amb el que disposa aquest decret». En l'article 7.3 assenyala: «els centres impartiran les especialitats i els itineraris que expressament els siguen autoritzats. De conformitat amb el que estableix aquest decret, organitzaran el pla d'estudis i la seua distribució en assignatures per semestres; igualment, realitzaran les guies docents corresponents a les assignatures, que hauran de ser públiques».  
  
Així mateix, la disposició final primera del dit decret, habilita el conseller o consellera amb competències en matèria d'educació superior per a autoritzar els plans d'estudis dels centres d'ensenyances artístiques superiors de conformitat amb aquell.  
Finalment, el Decret 82/2009, de 12 de juny, del Consell, pel qual s'aproven els Estatuts de l'Institut Superior d'Ensenyances Artístiques de la Comunitat Valenciana (ISEACV), estableix en l'article 2, titulat «Adscripció del personal docent i d'administració i serveis dels centres que es consignen en l'annex II d'aquest decret», el següent: «D'acord amb el que disposa l'article 16 de la Llei 8/2007, de 2 de març, de la Generalitat, els centres superiors d'ensenyances artístiques de titularitat de la Generalitat, que es recullen en l'annex II d'aquest decret, les ensenyances artístiques superiors que s'imparteixen en aquests, i els seus mitjans humans, tant docents com d'administració i serveis, així com els mitjans materials, queden integrats orgànicament i funcionalment en l'Institut Superior d'Ensenyances Artístiques de la Comunitat Valenciana.» Entre els dits centres figura l'Escola Superior d'Art Dramàtic de València, i aquesta ha sigut consultada degudament en raó a l'elaboració i l'aprovació d'aquesta ordre.  
En conseqüència, per mitjà de la present ordre s'estableix i autoritza el pla d'estudis, de l'Escola Superior d'Art Dramàtic de València, conduent a l'obtenció del Títol Superior d'Art Dramàtic en l'especialitat d'Escenografia.  
Per tot el que s'hi ha exposat, d'acord amb el Consell de Direcció de l'Institut Superior d'Ensenyances Artístiques de la Comunitat Valenciana, informat el Consell Valencià d'Universitats i de Formació Superior, d'acord amb la proposta de la directora general d'Universitat, Investigació i Ciència de data 12 de setembre de 2017, i en l'exercici de les atribucions conferides per la disposició final primera del Decret 48/2011, abans mencionat, i per l'article 28.e de la Llei 5/1983, de 30 de desembre, del Consell,  
  
  
ORDENE  
  
Article 1. Objecte i àmbit  
La present ordre té per objecte l'establiment i l'autorització del pla d'estudis conduent a l'obtenció oficial del Títol Superior d'Art Dramàtic, en l'especialitat d'Escenografia, en l'Escola Superior d'Art Dramàtic de València, de conformitat amb el que estableix el Reial decret 630/2010, de 14 de maig, pel qual es regula el contingut bàsic de les ensenyances artístiques superiors d'Art Dramàtic establides en la Llei orgànica 2/2006, de 3 de maig, d'Educació i en el Decret 48/2011, de 6 de maig, del Consell, pel qual s'estableix l'ordenació de les ensenyances artístiques superiors i es determina el marc normatiu per a la implantació dels plans d'estudis corresponents als títols oficials en les diferents ensenyances artístiques superiors, en l'àmbit de la Comunitat Valenciana.  
  
Article 2. Títol Superior d'Art Dramàtic en l'especialitat d'Escenografia  
La superació de les ensenyances artístiques superiors d'Art Dramàtic en l'especialitat d'Escenografia donarà lloc a l'obtenció del Títol Superior d'Art Dramàtic en la dita especialitat. Aquest títol té caràcter oficial i validesa acadèmica i professional en tot el territori nacional segons estableix el Reial decret 630/2010, de 14 de maig.  
  
Article 3. Organització del pla d'estudis  
1. El pla d'estudis conduent a l'obtenció del Títol Superior d'Art Dramàtic, en l'especialitat d'Escenografia, conté les competències transversals, les competències generals i les competències específiques pròpies de l'especialitat que es determinen en l'annex I d'aquesta ordre.  
  
2. El pla d'estudis del Títol Superior d'Art Dramàtic, de l'especialitat d'Escenografia, comprén 4 cursos acadèmics de 60 crèdits, d'acord amb el Sistema Europeu de Transferència de Crèdits (ECTS), cada un, distribuïts en huit semestres, amb un total de 240 crèdits ECTS.  
  
3. La distribució dels 240 crèdits ECTS és la següent:  
a) Matèries i assignatures de formació bàsica, amb un mínim de 18 crèdits.  
b) Matèries i assignatures de formació obligatòria d'especialitat, amb un mínim de 114 crèdits.  
  
Article 4. Autorització del pla d'estudis  
D'acord amb allò que s'ha assenyalat en aquesta ordre, s'autoritza el pla d'estudis del Títol Superior d'Art Dramàtic, en l'especialitat d'Escenografia, per a l'Escola Superior d'Art Dramàtic, inclòs com a annex II.  
  
  
DISPOSICIÓ ADDICIONAL  
  
Única. Absència d'incidència en la despesa pressupostaria de la Generalitat  
La implementació i posterior desplegament d'aquesta ordre no podrà tindre cap incidència en la dotació de tots i cada un dels capítols de despesa assignats a la conselleria competent en matèria d'educació i, en tot cas, haurà de ser atés amb els seus mitjans humans i materials del dit departament i de l'Escola Superior d'Art Dramàtic de València.  
  
  
  
DISPOSICIÓ DEROGATÒRIA  
  
Única  
Queden derogades totes les disposicions que del mateix rang o d'un rang inferior s'oposen al que disposa la present ordre.  
  
  
DISPOSICIÓ FINAL  
  
Única. Entrada en vigor  
La present ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 2 de novembre de 2017  
  
El conseller d'Educació, Investigació, Cultura i Esport,  
VICENT MARZÀ IBÁÑEZ  
  
  
ANNEX I  
  
Competències transversals del títol superior d'Art Dramàtic  
En finalitzar els seus estudis superiors d'Art Dramàtic, els titulats han de posseir les següents competències transversals:  
  
CT 1 Organitzar i planificar el treball de forma eficient i motivadora.  
CT 2 Arreplegar informació significativa, analitzar-la, sintetitzar-la i gestionar-la adequadament.  
CT 3 Solucionar problemes i prendre decisions que responguen als objectius del treball que es realitza.  
CT 4 Utilitzar eficientment les tecnologies de la informació i la comunicació.  
CT 5 Comprendre i utilitzar, almenys, una llengua estrangera en l'àmbit del seu desenvolupament professional.  
CT 6 Realitzar autocrítica envers el propi exercici professional i interpersonal.  
CT 7 Utilitzar les habilitats comunicatives i la crítica constructiva en el treball en equip.  
CT 8 Desenvolupar, raonadament i crítica, idees i arguments.  
CT 9 Integrar-se adequadament en equips multidisciplinaris i en contextos culturals diversos.  
CT 10 Liderar i gestionar grups de treball.  
CT 11 Desenvolupar en la pràctica laboral una ètica professional basada en l'apreciació i sensibilitat estètica, mediambiental i cap a   
la diversitat.  
CT 12 Adaptar-se, en condicions de competitivitat, als canvis culturals, socials i artístics i als avanços que es produeixen en l'àmbit professional, i seleccionar les vies adequades de formació continuada.  
CT 13 Buscar l'excel·lència i la qualitat en l'activitat professional.  
CT 14 Dominar la metodologia d'investigació en la generació de projectes, idees i solucions viables.  
CT 15 Treballar de forma autònoma i valorar la importància de la iniciativa i l'esperit emprenedor en l'exercici professional.  
CT 16 Usar els mitjans i recursos al seu abast amb responsabilitat cap al patrimoni cultural i mediambiental.  
CT 17 Contribuir amb la seua activitat professional a la sensibilització social de la importància del patrimoni cultural, la seua incidència en els diferents àmbits i la seua capacitat de generar valors significatius.  
  
  
  
Competències generals del títol superior d'Art Dramàtic  
En finalitzar els seus estudis superiors d'Art Dramàtic, els titulats han de posseir les següents competències generals:  
  
CG 1 Fomentar l'autonomia i autoregulació en l'àmbit del coneixement, les emocions, les actituds i les conductes, mostrant independència en l'arreplega, anàlisi i síntesi de la informació, en el desenvolupament de les idees i arguments d'una forma crítica i en la seua capacitat per a interlocutòria, motivar-se i organitzar-se en els processos creatius.  
  
CG 2 Comprendre psicològicament i empatitzar per a entendre i sentir les vides, situacions i personalitats alienes, utilitzant de manera eficaç les seues capacitats d'imaginació, intuïció, intel·ligència emocional i pensament creatiu per a la solució de problemes; desenvolupant la seua habilitat per a pensar i treballar amb flexibilitat, adaptant-se als altres i a les circumstàncies canviants del treball, així com la consciència i l'ús saludable del propi cos i de l'equilibri necessari per a respondre als requisits psicològics associats a l'espectacle.  
  
CG 3 Potenciar la consciència crítica, aplicant una visió constructiva al treball propi i dels altres, desenvolupant una ètica professional que establisca una relació adequada entre els mitjans que utilitza i els fins que persegueix.  
CG 4 Comunicar, mostrant la capacitat suficient de negociació i organització del treball en grup, la integració en contextos culturals diversos i l'ús de les noves tecnologies.  
CG 5 Fomentar l'expressió i creació personal, integrant els coneixements teòrics, tècnics i pràctics adquirits; mostrant sinceritat, responsabilitat i generositat en el procés creatiu; assumint el risc, tolerant el fracàs i valorant de manera equilibrada l'èxit social.  
  
  
  
  
Competències específiques del títol superior d'Art Dramàtic en l'especialitat d'Escenografia  
En finalitzar els seus estudis superiors d'Escenografia, els titulats han de posseir les següents competències específiques:  
  
CE 1 Concebre les idees i propostes que fonamenten la creació del disseny, explorant la dinàmica de l'espai, del cos i de la llum, valorant les seues propietats representatives i la seua qualitat estètica.  
CE 2 Projectar la composició del disseny a través de l'ús del coneixement dels procediments tècnics i de representació.  
CE 3 Planificar i fer el seguiment del procés de realització de la creació, aplicant la metodologia de treball pertinent.  
CE 4 Estudiar per a concebre i fonamentar el procés creatiu personal, tant pel que fa a la metodologia de treball com a la renovació estètica.  
  
  
  
Perfil professional del títol superior d'Art Dramàtic  
Perfil professional del títol superior d'Art Dramàtic en l'especialitat d'Escenografia:  
El perfil professional definit en l'especialitat d'Escenografia correspon al d'un/a artista, pensador i comunicador d'imatges, que utilitza bàsicament el llenguatge de l'espai i el dels objectes i éssers que l'habiten. Desenvolupa una visió artística personal que es combina amb la d'altres artistes, participant en un projecte artístic o comunicatiu comú. Aquest/a professional estarà capacitat per a l'exercici de la investigació i de la docència.


Còpia Permalink ELI